ଶାହରୁଖ ଖାନଙ୍କ ଘରେ ଅତିଥି ହେଲେ କେମିତି ଅନୁଭବ କରିବେ ? ଭାଗ୍ୟଶାଳୀ ହୋଇଥିଲେ କିଙ୍ଗ୍ ଖାନଙ୍କ ଘରେ ବିତାଇ ପାରିବେ ଗୋଟିଏ ରାତି... - Prameya News7\nଶାହରୁଖ ଖାନଙ୍କ ଘରେ ଅତିଥି ହେଲେ କେମିତି ଅନୁଭବ କରିବେ ? ଭାଗ୍ୟଶାଳୀ ହୋଇଥିଲେ କିଙ୍ଗ୍ ଖାନଙ୍କ ଘରେ ବିତାଇ ପାରିବେ ଗୋଟିଏ ରାତି...\nଭୁବନେଶ୍ୱର ୧୯/୧୧ : ଯଦି ଆପଣ ଗୋଟିଏ ରାତି ପାଇଁ ବଲିଉଡ ବାଦଶାହ ଶାହରୁଖ ଖାନଙ୍କ ଅତିଥି ହୁଅନ୍ତି ତାହେଲେ କେମିତି ଅନୁଭବ କରିବେ ? ନିଶ୍ଚୟ ଏହା ଆପଣଙ୍କ ପାଇଁ ଅତ୍ୟନ୍ତ ଖୁସିର ମୁହୂର୍ତ୍ତ ହେବ। କେବେ କିଏ ଭାବି ନଥିବେ ଯେ ସେ ଗୋଟିଏ ରାତି ପାଇଁ ଶାହରୁଖ ଖାନଙ୍କ ଘରର ଅତିଥି ହୋଇପାରିବେ। ହଁ, ନିଶ୍ଚୟ ହୋଇପାରିବେ, ଯଦି ଆପଣ ସେତିକି ଭାଗ୍ୟଶାଳୀ ହୋଇଥିବେ। ଶାହରୁଖ ଖାନଙ୍କ ଦିଲ୍ଲୀ ସ୍ଥିତ ଘରେ ଗୋଟିଏ ରାତି ରହିବା ପାଇଁ ସିଲେକ୍ସନ କମିଟି ଦ୍ୱାରା ଦୁଇଜଣ ସାଧାରଣ ଲୋକଙ୍କୁ ବଛାଯିବ। ସିଲେକ୍ସନ୍ କମିଟିରେ ଶାହରୁଖ ଖାନଙ୍କ ପତ୍ନୀ ଗୌରୀ ଖାନ ବି ସାମିଲ ରହିବେ।\nଆମେରିକା ଭେକେସନ ରେଣ୍ଟାଲ ଅନଲାଇନ କମ୍ପାନୀ Airbnb ସାଧାରଣ ଜନତାଙ୍କୁ ଏହି ମଉକା ଦେଉଛି। ଏଥିପାଇଁ ଆପଣଙ୍କୁ http://www.airbnb.com/d/homewithopenarms ଏହି ୱେବସାଇଟକୁ ଯାଇ ଆବେଦନ କରିବାକୁ ପଡିବ। ଏହି ଆବେଦନର ଶେଷ ତାରିଖ ନଭେମ୍ବର ୩୦। ଡିସେମ୍ବର ୧୫ ତାରିଖରେ ବଛାଯାଇଥିବା ଦୁଇଜଣ ଭାଗ୍ୟଶାଳୀ ବ୍ୟକ୍ତି ନାଁ ଘୋଷଣା କରାଯିବ।\nନାଁ ଘୋଷଣା ହେବାପରେ ଶାହରୁଖ ଖାନଙ୍କ ଦିଲ୍ଲୀର ପଞ୍ଚଶିଳ ପାର୍କ ସ୍ଥିତ ଘରେ ବଛାଯାଇଥିବା ୨ଜଣ ବ୍ୟକ୍ତିଙ୍କୁ ରାତି ବିତାଇବାକୁ ମଉକା ମିଳିବ। ୨୦୨୧ ଫେବୃଆରୀ ୧୩ ତାରିଖରେ ଏହି ଦୁଇଜଣ ଶାହରୁଖ ଖାନଙ୍କ ଘରେ ରାତି ବିତାଇ ପାରିବେ। ଶାହରୁଖ ଖାନ ନିଜେ ଏ ସମ୍ପର୍କରେ ନିଜ ଇନଷ୍ଟାଗ୍ରାମ ଆକାଉଣ୍ଟରେ ସୂଚନା ଦେଇଛନ୍ତି।\nମିଡ଼ିଆ ରିପୋର୍ଟ ଅନୁଯାୟୀ, ଦୁଇ ଭାଗ୍ୟଶାଳୀ ବ୍ୟକ୍ତିଙ୍କୁ ଶାହରୁଖ ଘରେ ରାତ୍ରି ଭୋଜନ କରିବାର ମଉକା ମଧ୍ୟ ମିଳିବ। ଏହାସହ ସେମାନେ ଶାହରୁଖ ଖାନଙ୍କ ଫିଲ୍ମ ମଧ୍ୟ ଦେଖିପାରିବେ। ଜଣେ ସାଧାରଣ ବ୍ୟକ୍ତିଙ୍କୁ କୌଣସି ବଲିଉଡ ସୁପରଷ୍ଟାରଙ୍କ ଘରେ ରାତି ବିତାଇବାକୁ ମଉକା ମିଳିଥିବା ଏହା ପ୍ରଥମ ଘଟଣା।\nଦିଲ୍ଲୀ ସ୍ଥିତ ଘରକୁ ଗୌରୀ ଖାନ ନିଜେ ଡିଜାଇନ କରିଛନ୍ତି। ଶାହରୁଖ ନିଜ ପରିବାର ସହ ମୁମ୍ବାଇରେ ରୁହନ୍ତି। କିନ୍ତୁ ଦିଲ୍ଲୀ ସ୍ଥିତ ଘର ସହ ଶାହରୁଖଙ୍କ ଅନେକ ସ୍ମୃତି ଜଡିତ। ସେ ଯେବେ ବି ଦିଲ୍ଲୀ ଗଲେ ଏହି ଘରେ ହିଁ ରୁହନ୍ତି ଓ ନିଜ ସ୍ମୃତି ତାଜା କରନ୍ତି।
